**Հ Ի Մ Ն Ա Վ Ո Ր Ո Ւ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**Իրավական ակտի անհրաժեշտությունը (նպատակը).**

«Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքում վերաբաշխում, Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին Հայաստանի Հանրապետության կառավարության որոշման նախագծի ընդունումը պայմանավորված է Հայաստանի Հանրապետության «Տարվա 10 լավագույն մարզիկներ» մրցույթի անցկացման կարևորությամբ և անհրաժեշտ է տարվա ընթացքում բարձր արդյունքներ գրանցած 10 լավագույն մարզիկների պարգևատրման համար հատկացնել լրացուցիչ 45,000.0 հազար դրամ՝ մարզիկներին մեծարելու, ոգեշնչելու, խրախուսելու համար:

**Ընթացիկ իրավիճակը և խնդիրները.**

Հաշվի առնելով այն, որ «Տարվա 10 լավագույն մարզիկներ» մրցույթի կազմակերպումը և անցկացումը անհրաժեշտ է լավագույն տասնյակին ոգեշնչելու և խրախուսելու համար, նախատեսվում է 2021 թվականից սկսած յուրաքանչյուր տարի (շարունակական) կազմակերպել և անցկացնել 10 լավագույն մարզիկների ընտրությունը և պարգևատրումը:

**Կարգավորման նպատակը և բնույթը.**

Մեծ է և անգնահատելի մեր մարզիկների ավանդը Հայաստանի Հանրապետությունը միջազգային ասպարեզում ճանաչելի դարձնելու գործում։ Ի պատիվ մեր մարզիկների, օլիմպական խաղերի, աշխարհի և Եվրոպայի առաջնությունների, Եվրոպական և ուսանողական համաշխարհային խաղերի մրցանակակիր դառնալու ժամանակ, մրցման վայրում հնչում է Հայաստանի Հանրապետության օրհներգը և բարձրացվում է Հայաստանի Հանրապետության պետական դրոշը, ինչը և ճանաչելի է դարձնում մեր պետությանը ամբողջ աշխարհում:

**Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարության աշխատակիցները:

**Իրավական ակտի կիրարկման դեպքում ակնկալվող արդյունքը.**

Հայաստանի Հանրապետության Տարվա 10 լավագույն մարզիկների արդյունքների բարձրացում, մրցանակային տեղերի գրավում:

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

«Հայաստանի Հանրապետության 2021 թվականի պետական բյուջեի մասին» ՀՀ օրենքում վերաբաշխում, Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին Հայաստանի Հանրապետության կառավարության որոշման նախագծի ընդունումը ՀՀ պետական բյուջեի եկամուտներում և ծախսերում փոփոխություններ չի առաջացնի, իսկ անհրաժեշտ 45,000․0 հազար դրամը կտրամադրվի ՀՀ 2021 թվականի պետական բյուջեով ՀՀ ԿԳՄՍ նախարարությանը նախատեսված ընդհանուր հատկացումների հաշվին։

1041 ծրագրի 12006 «ՀՀ «Տարվա լավագույն մարզիկներ» մրցույթի կազմակերպում, անցկացում և հաղթող ճանաչված մարզիկների պարգևատրում» միջոցառումը հանդիսանում է գոյություն ունեցող միջոցառում։ 2021 թ․ՀՀ պետական բյուջեով վերոնշյալ միջոցառումը հաստատվել էր 51,500․0 հազար դրամով, սակայն ՀՀ կառավարության 2021 թվականի մարտի 18-ի N 371 - Ն որոշմամբ այն նվազեցվել է 46,500․0 հազար դրամով, և կազմեց 5,000․0 հազար դրամ։ Քանի որ նախատեսվում է պարգևատրել 2021 թվականի 10 լավագույն մարզիկներին (մեկ մարզիկը պարգևատրվելու է 5,000․0 հազար դրամով), ուստի անհրաժեշտություն է առաջացել միջոցառմանը տրամադրել լրացուցիչ 45,000․0 հազար դրամ։

2021 թվականի պետական բյուջեով 12006 «ՀՀ «Տարվա լավագույն մարզիկներ» մրցույթի կազմակերպում, անցկացում և հաղթող ճանաչված մարզիկների պարգևատրում» միջոցառման համար արդյունքային ցուցանիշներ արդեն իսկ սահմանված են և միջոցառման արդյունքի չափորոշիչները չեն փոփոխվում:

Առաջարկվում է նվազեցնել 1045 «Նախնական (արհեստագործական) և միջին մասնագիտական կրթություն» ծրագրի՝

-12003 «Նախնական մասնագիտական (արհեստագործական) կրթության գծով ուսանողական նպաստների տրամադրում» միջոցառումից 20,000․0 հազար դրամ։ Տնտեսումը առաջացել է 2021-2022 թթ․ ուսումնական տարեսկզբի ուսանողների ընդունելության արդյունքում և արդյունքի չափորոշիչները նվազեցված են նախագծի համապատասխան հավելվածում։

- 12004 «Միջին մասնագիտական կրթության գծով ուսանողական նպաստների տրամադրում» միջոցառումից 25,000․0 հազար դրամ։ Տնտեսումը առաջացել է 2021-2022 թթ․ ուսումնական տարեսկզբի ուսանողների ընդունելության արդյունքում և արդյունքի չափորոշիչները նվազեցված են նախագծի համապատասխան հավելվածում։

1045 «Նախնական (արհեստագործական) և միջին մասնագիտական կրթություն» ծրագրի 12003 «Նախնական մասնագիտական (արհեստագործական) կրթության գծով ուսանողական նպաստների տրամադրում» և 12004 «Միջին մասնագիտական կրթության գծով ուսանողական նպաստների տրամադրում» միջոցառումների նվազեցումից հետո մինչև 2021 թվականի ավարտը նոր ֆինանսական պարտավորություններ չեն առաջանալու։

«Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքում վերաբաշխում, Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին Հայաստանի Հանրապետության կառավարության որոշման ընդունմամբ Հայաստանի Հանրապետության պետական բյուջեի ծախսերի և եկամուտների փոփոխություններ չեն առաջանում:

**«Կապը ռազմավարական փաստաթղթերի հետ.Հայաստանի վերափոխման ռազմավարություն 2050, Կառավարության 2021-2026 թթ. Ծրագիր, ոլորտային և/կամ այլ ռազմավարություն»**

2021 թվականի օգոստոսի 18-ի «ՀՀ կառավարության ծրագրի մասին» ՀՀ կառավարության № 1363-Ա որոշում, 4.8 կետ:

Կառավարությունը միջազգային մրցասպարեզներում մարզական նվաճումներ գրանցելու համար խրախուսելու է մարզական բարձր արդյունքները և աջակցելու է մարզական ֆեդերացիաների գործունեությանը։

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկան: